NARIADENIE KOMISIE (ES) č. 1043/2006
zo 7. júla 2006,
ktorým sa pre hospodársky rok 2004/2005 ustanovuje skutočná výroba olivového oleja a výška jednotnej podpory na výrobu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 136/66/EHS z 22. septembra 1966 o vytvorení spoločnej organizácie trhu s olejmi a tukmi (1), a najmä na jeho článok 5,
so zreteľom na nariadenie Rady (EHS) č. 2261/84 zo 17. júla 1984, ktorým sa ustanovujú všeobecné pravidlá na poskytovanie podpory na výrobu olivového oleja a podpory organizáciám výrobcov olivového oleja (2), a najmä na jeho článok 17a ods. 2,
keďže:
(1)
Z článku 5 nariadenia č. 136/66/EHS vyplýva, že jednotná podpora na výrobu musí byť upravená v každom členskom štáte, v ktorom skutočná výroba prekročila príslušné národné garantované množstvo podľa odseku 3 uvedeného článku. Pri určovaní rozsahu tohto prekročenia by sa v prípade Grécka, Španielska, Francúzska, Talianska a Portugalska mali zohľadniť odhady výroby stolových olív vyjadrené v ekvivalente olivového oleja na základe príslušných koeficientov uvedených pre Grécko v rozhodnutí Komisie 2001/649/ES (3), pre Španielsko v rozhodnutí Komisie 2001/650/ES (4), pre Francúzsko v rozhodnutí Komisie 2001/648/ES (5), pre Taliansko v rozhodnutí Komisie 2001/658/ES (6) a pre Portugalsko v rozhodnutí Komisie 2001/670/ES (7).
(2)
V odseku 1 článku 17a nariadenia (EHS) č. 2261/84 sa stanovuje, že z dôvodu vymedzenia jednotnej výšky podpory na výrobu olivového oleja, ktorá sa môže splatiť vopred, je potrebné vymedziť odhadovanú výrobu, ktorá sa vzťahuje na príslušný hospodársky rok. Túto výšku je potrebné stanoviť na takej úrovni, aby sa predišlo akémukoľvek riziku neoprávnenej platby pestovateľom olív. Uvedená suma sa týka aj stolových olív vyjadrených v ekvivalente olivového oleja. Pre hospodársky rok 2004/2005 sa odhadovaná výroba, ako aj jednotná výška podpory na výrobu, ktorá sa môže splatiť vopred, stanovila v nariadení Komisie (ES) č. 1709/2005 (8).
(3)
S cieľom stanoviť skutočnú výrobu, v prípade ktorej sa uznal nárok na podporu, musia členské štáty oznámiť Komisii najneskôr do 15. mája po skončení každého hospodárskeho roku množstvo, ktoré získalo nárok na podporu v každom členskom štáte, v súlade s ustanoveniami článku 14 ods. 4 nariadenia Komisie (ES) č. 2366/98 (9). Z týchto oznámení vyplýva, že množstvo, ktoré získalo nárok na podporu v rámci hospodárskeho roka 2004/2005, predstavuje pre Grécko 484 598 ton, pre Španielsko 1 107 906 ton, pre Francúzsko 3 107 ton, pre Taliansko 951 528 ton, pre Portugalsko 45 296 ton a pre Slovinsko 26 ton.
(4)
Ak členské štáty uznali nárok na podporu pre tieto množstvá, znamená to, že sa vykonali kontroly uvedené v nariadeniach (EHS) č. 2261/84 a (ES) č. 2366/98. Určenie skutočnej výroby na základe informácií o množstvách, ktoré získali nárok na podporu a ktoré boli oznámené členskými štátmi, sa však nedotýka záverov, ktoré možno vyvodiť z overovania presnosti týchto údajov v rámci postupu účtovnej uzávierky.
(5)
Pri zohľadnení skutočnej výroby je taktiež potrebné ustanoviť výšku jednotnej podpory na výrobu stanovenú v článku 5 ods. 1 nariadenia č. 136/66/EHS, ktorá je splatná pre oprávnené množstvá skutočnej výroby.
(6)
Pre Slovinsko vyplýva jednotná výška podpory na výrobu stanovená týmto nariadením z uplatnenia percentuálnej sadzby v roku 2005 uvedenej v článku 143a nariadenia Rady (ES) č. 1782/2003 (10), ktorým sa stanovujú spoločné pravidlá režimov priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov.
(7)
Opatrenia ustanovené v tomto nariadení sú v súlade so stanoviskom Riadiaceho výboru pre olivový olej a stolové olivy,
PRIJALA TOTO NARIADENIE:
Článok 1
1. Pre hospodársky rok 2004/2005 skutočná výroba na určenie podpory pre olivový olej stanovenej v článku 5 nariadenia č. 136/66/EHS predstavuje:
-
484 598 ton pre Grécko,
-
1 107 906 ton pre Španielsko,
-
3 107 ton pre Francúzsko,
-
951 528 ton pre Taliansko,
-
45 296 ton pre Portugalsko,
-
26 ton pre Slovinsko.
2. Pre hospodársky rok 2004/2005 výška jednotnej podpory na výrobu stanovená v článku 5 nariadenia č. 136/66/EHS, splatná pre množstvo oprávnené na skutočnú výrobu, predstavuje:
-
130,27 EUR/100 kg pre Grécko,
-
90,53 EUR/100 kg pre Španielsko,
-
132,25 EUR/100 kg pre Francúzsko,
-
73,93 EUR/100 kg pre Taliansko,
-
132,25 EUR/100 kg pre Portugalsko,
-
39,68 EUR/100 kg pre Slovinsko.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. júla 2006